b'\n_START_ARTICLE_\nCefalosporini\n_START_PARAGRAPH_\nCefalosporini so skupina betalaktamskih antibiotikov, ki jih proizvajajo glive iz rodu Acremonium, neko\xc4\x8d poimenovanem Cephalosporium._NEWLINE_Skupaj s cefamicini tvorijo podskupino betalaktamskih antibiotikov, imenovano cefemi.\n_START_SECTION_\nZgodovina\n_START_PARAGRAPH_\nCefalosporinske spojine je prvi osamil italijanski znanstvenik Giuseppe Brotzu leta 1948, in sicer iz glive Cephalosporium acremonium . Ugotovil je, da kultura teh gliv proizvaja snov, u\xc4\x8dinkovito proti bakteriji Salmonella typhi, povzro\xc4\x8diteljici tifusa in ki sicer proizvaja tudi betalaktamaze, encime, ki razgradijo in s tem inaktivirajo ve\xc4\x8dino penicilinov. Guy Newton in Edward Abraham sta na oxfordski univerzi osamila cefalosporin C. Iz njega so pridobili 7-aminocefalosporansko kislino (7-ACA), ki predstavlja ogrodno strukturo cefalosporinov, podobno kot 6-aminopenicilanska kislina pri penicilinih. Za 7-ACA so sice ugotovili, da sama ni dovolj u\xc4\x8dinkovita, da bi jo lahko klini\xc4\x8dno uporabljali. Spremembe na stranski verigi 7-ACA pa so prinesle razvoj uporabnih antibioti\xc4\x8dnih u\xc4\x8dinkovin; prvo cefalosporinsko u\xc4\x8dinkovino, cefalotin, je dalo na trg podjetje Eli Lilly leta 1964.\n_START_SECTION_\nMehanizem delovanja\n_START_PARAGRAPH_\nCefalosporini so baktericidne u\xc4\x8dinkovine, ki delujejo na enak na\xc4\x8din kot ostali betalaktamski antibiotiki (npr. penicilini), vendar so manj ob\xc4\x8dutljivi na encim betalaktamazo. Cefalosporini torej zavirajo sintezo peptidoglikanske mre\xc5\xbee v bakterijski celi\xc4\x8dni steni. Peptidoglikansko ogrodje je zlasti pri grampozitivnih bakterijah bistveno za strukturno celovitost celi\xc4\x8dne stene._NEWLINE_Pri sintezi peptidoglikanske mre\xc5\xbee pride v zadnji stopnji do premre\xc5\xbeevanja linearnih verig peptidoglikanskega polimera. Pri tem sodeluje encim transpeptidaza, ki se ve\xc5\xbee na kon\xc4\x8dno zaporedje D-Ala-D-Ala peptidoglikanskih linernih verig ter povzro\xc4\x8di premre\xc5\xbeenje med njimi. Betalaktamski antibiotiki posnemajo to dipeptidno alaninsko strukturo in transpeptidaza se "pomotoma" ve\xc5\xbee nanje. S tem betalaktami prepre\xc4\x8dijo, da bi se encim vezal na peptidoglikanske verige in zavrejo njihovo premre\xc5\xbeenje.\n_START_SECTION_\nIndikacije\n_START_PARAGRAPH_\nCefalosporini so indicirani za za\xc5\xa1\xc4\x8dito pred oku\xc5\xbebami in zdravljenje oku\xc5\xbeb, ki jih povzro\xc4\x8dajo bakterije, ob\xc4\x8dutljive na cefalosporine. Cefalosporini prve generacije so zlasti u\xc4\x8dinkoviti proti grampozitivnim bakterijam, nadaljnje generacije pa imajo tudi ve\xc4\x8djo u\xc4\x8dinkovitost proti gramnegativnim bakterijam (\xc4\x8deprav pogosto na ra\xc4\x8dun zmanj\xc5\xa1ane aktivnosti proti grampozitivnim)._NEWLINE_Peroralno u\xc4\x8dinkoviti cefalosporini prve generacije se pogosto uporabljajo za nezapletene oku\xc5\xbebe ko\xc5\xbee in mehkih tkiv, povzro\xc4\x8dene s streptokoki ali stafilokoki. Druga generacija cefalosporinov se uporablja na primer pri so\xc4\x8dasnih oku\xc5\xbebah z gramnegativnimi bacili in grampozitivnimi koki. Tretja generacija cefalosporinov je u\xc4\x8dinkovita tudi proti bakteriji Haemophilus influenzae in nekaterim enterobakterijam. Cefepim, cefalosporin 4. generacije, je u\xc4\x8dinkovit proti psevdomonasu in je dobro u\xc4\x8dinkovit proti enterobakterijam.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki (ki se pojavijo pri ve\xc4\x8d kot 1\xc2\xa0% bolnikov, zdravljenih s cefalosporini) vklju\xc4\x8dujejo drisko, siljenje na bruhanje, izpu\xc5\xa1\xc4\x8daj, elektrolitske motnje; v primeru injiciranja tudi vnetje in/ali vnetje na mestu vboda. Ob\xc4\x8dasni ne\xc5\xbeeleni u\xc4\x8dinki (pri 0,1\xe2\x80\x931\xc2\xa0% bolnikov) so bruhanje, glavobol, omotica, kandidoza (ustne votline ali no\xc5\xbenice), psevdomembranski kolitis, naknadna oku\xc5\xbeba (superinfekcija), eozinofilija in/ali vro\xc4\x8dina._NEWLINE_Okoli 10\xc2\xa0% pacientov naj bi bilo preob\xc4\x8dutljivih na peniciline in/ali karbapeneme in leta 1975 je raziskava na takratnih cefalosporinih pokazala navzkri\xc5\xbeno ob\xc4\x8dutljivost tudi na cefalosporine. Kasneje so ta podatek privzeli tudi za novej\xc5\xa1e cefalosporinske u\xc4\x8dinkovine. Zato je veljala kontraindikacija pri hudi preob\xc4\x8dutljivosti (koprivnica(bolezen)|koprivnica, anafilaksa, intersticijski nefritis ...) na peniciline, karbapeneme in druge cefalosporine. Vendar pa so novej\xc5\xa1e raziskave na cefalosporinih druge in nadaljnjih generacij pokazale, da je navzkri\xc5\xbena preob\xc4\x8dutljivost na peniciline in te cefalosporinske antibiotike mnogo ni\xc5\xbeja in \xc5\xa1tudije niso pokazale zna\xc4\x8dilnega tveganja._NEWLINE_Nekatere cefalosporine povezujejo s hipoprotrombinemijo in disulfiramski reakciji podobnimi u\xc4\x8dinki pri so\xc4\x8dasni uporabi z alkoholom. To velja za latamoksef, cefmenoksim, moksalaktam, cefoperazon, cefamandol, cefmetazol in cefotetan. Vzrok naj bi bila N-metiltiotetrazolna veriga teh ciklosporinov, ki blokira encima epoksid-reduktaza vitamina K (kar bi lahko povzro\xc4\x8dilo hipoprotrombinemijo) in aldehid-dehidrogenaza (kar naj bi povzro\xc4\x8dilo neprena\xc5\xa1anje etanola).\n_START_SECTION_\nRazvrstitev\n_START_PARAGRAPH_\nKemijsko ogrodje cefalosporinov spreminjajo in s tem pridobivajo razli\xc4\x8dne lastnosti. V\xc4\x8dasih cefalosporinske u\xc4\x8dinkovine razvr\xc5\xa1\xc4\x8damo glede na njihovo protimikrobno delovanje v t. i. generacije. Prvotne cefalosporine uvr\xc5\xa1\xc4\x8damo med cefalosporine prve generacije, medtem ko kasnej\xc5\xa1e cefalosporine z raz\xc5\xa1irjenim spektrom delovanja imenujemo cefalosporini druge generacije. Vsaka nadaljnja generacija pomeni znatno bolj\xc5\xa1o u\xc4\x8dinkovitost proti gramnegativnim bakterijam, vendar v najve\xc4\x8d primerih manj\xc5\xa1o aktivnost proti grampozitivnim bakterijam. Cefalosporini \xc4\x8detrte generacije imajo \xc5\xbee zelo raz\xc5\xa1irjen speker delovanja._NEWLINE_Taka razvrstitev se splo\xc5\xa1no uporablja, \xc4\x8deprav ni najbolj natan\xc4\x8dna. Na primer na Japonskem \xc5\xa1e niso sprejeli \xc4\x8detrte generacije, cefaklor pa uvr\xc5\xa1\xc4\x8dajo v prvo generacijo (v ZDA v drugo).\n_START_SECTION_\nPeta generacija\n_START_PARAGRAPH_\nCeftobiprol se omenja kot cefalosporin pete generacije, vendar ta razvrstitev ni ob\xc4\x8de sprejeta._NEWLINE_Ceftobiprol (in njegovo topno predzdravilo medokaril) obravnava FDA po pospe\xc5\xa1enem postopku pridobitve dovoljenja za promet z zdravilom. Ceftibiprol ima znatno u\xc4\x8dinkovitost proti psevdomonasu in ka\xc5\xbee, da izkazuje manj\xc5\xa1o te\xc5\xbenjo za razvoj odpornosti.'